Thomas Balogh twieled l-Ungerija fis-sena 1905. Daħal jistudja l-ligi fl-Università Peter Paznany u wara l-Università ta' Berlin, minn fejn iggradwa fl-ekonomija. Għal sentejn sħaħ huwa attenda u studja l-ekonomija f'Harvard, università rinomata fl-Amerika, u fl-1931 mar joqgħod l-Ingilterra . Inħatar lettur u wara laħaq professur tal-ekonomija fl-Università ta' Oxford fejn kien membru tal-Fabian Society. Kien persuna prominenti u matul il-gwerra nħatar kunsulent għall- pjan ekonomiku li kien qiegħed iħejji u jiġi mfassal mill-Partit Laburista Ingliz. Malta wara l-gwerra Malta kienet sofriet mill-effetti tal-gwerra, il-pajjiż kellu problemi ekonomiċi, u l-qgħad beda tiela'. Dak iż-żmien ix-xogħol kien biss fit-Tarzna u kien hemm ix-xnieha li bosta ħaddiema ta' din l-azjenda kienu se jingħataw is-sensja u b'hekk jispiċċaw bla xogħol. Il-Parlament ġie xolt fit-18 ta' Diċembru 1954. Fi Frar tas-sena ta' wara ġiet l-elezzjoni u l-Partit Laburista tal-Perit Mintoff irnexxielu jġib il-maġġoranza biex jiggverna l-pajjiż. Il-Gvern stieden lil Thomas Balogh biex jiġi Malta ħalli jistudja il-qagħda ekonomika u finanzjarja tal-pajjiż. Kellu għalhekk jippjana kif seta' jiżviluppa l-ekonomija u x'għajnuna finanzjarja Malta kellha tippretendi li tieħu mill-Ingilterra. Qabel l-elezzjoni, il-Prim Ministru Nazzjonalista George Borg Olivier issuġġerixxa li Malta għandha tkun taħt il-Commonwealth Relations Office u ma tibqax tagħmel mal-Colonial Office. Il-Partit Laburista kien jemmen li l-aħjar triq li l-pajjiż għandu jieħu kienet dik li jingħaqad mal-Ingilterra. Mill-banda l-oħra, il-Gvern Ingliż kien tal-fehma li, jekk Malta tieħu l-Integration, pajjiżna kellu jkun taħt ir-responsabbiltà tal-Home Office. Il-qagħda tal-pajjiż meta wasal Balogh f'Malta Thomas Balogh wasal Malta flimkien mal-assistant tiegħu, Dudley Seers, fit-12 ta' April 1955. Huwa kien jaf li l-Ingilterra kienet tqis lil pajjiżna bħala fortizza u, għaldaqstant, kien jemmen li Malta għandha tkabbar il-produttività fl-industija speċjalment fil-bini tal- fabbriki, fit-Tarzna u fil-biedja. Beda jkollu laqgħat ma' ministri tal-Gvern, mal-Oppożizzjoni, ma' kapijiet fid-dipartimenti tal-Gvern u ma għaqdiet ta' nies li kienu fin-negozju. Huwa kien jemmen li, biex pajjiż ikabbar il-produzzjoni u jsaħħaħ l-ekonomija tiegħu, l-Istat ikollu parti fit-tmexxija tat-tqassim ta' riżorsi u għandu wkoll jiżgura li l-industriji ż-żgħar f'pajjiżi li kienu għadhom jiżviluppaw ikunu protetti b'sistema ta' kontroll fuq il-prodotti li jidħlu minn barra l-pajjiż. Is-Servizzi Ingliżi ma kinux qegħdin iħallsu biżżejjed għall-użu li kienu qegħdin jagħmlu mill-ħafna postijiet li kellhom f'Malta. Negozjanti Maltin kienu qegħdin jitiflu mill-qligħ għax in-NAAFI kienet tbigħ prodotti tal-ikel, xorb u anke tabakk lin-nies tas-servizzi bi preżżijiet baxxi. Mill-istudju ta' Balogh u Seers ħareġ li s-sistema fl-edukazzjoni, kemm dik primarja u sekondarja kienet tħalliet mitluqa. It-tagħlim tekniku kien ġie ttraskurat. Kien hemm bżonn immedjat li jinbnew skejjel jew kulleġġi ħalli jiġu mgħallma suġġetti tekniċi u jkun hawn taħriġ serju biex jgħin fl-iżvilupp ekonomiku għall-futur ta' pajjiżna. Malta kienet tilfet ħafna nies tas-sengħa bl-emigrazzjoni lejn pajjiżi bħall-Awstralja, il-Kanada u l-Ingilterra. F'perjodu ta' ħamsin sena, il-popolazzjoni żdiedet bi kważi 140,000, u laħqet 320,000 ruħ. In-nies kienu jgħixu aħjar, naturalment għax il-kura fis-saħħa kienet tjiebet sew. Fil-waqt li r-rata ta' mwiet kienet naqset, in-numru ta' trabi ta' twieldu kien kiber għal 28 kull elf persuna. Ir-rata tat-twelid f'pajjiżna kienet id-doppju ta' dik fl-Ingilterra. Il-bidu tal-karriera tal-Balogh fl-Ingilterra L-esperjenza ta' żgħożitu meta kien għadu f'pajjiżu għenet lil Thomas Balogh biex jifhem aħjar il-problemi ta' pajjiżi fqar li kienu jiddependu minn pajjiżi akbar u b'riżorsi abbundanti. Meta kien għadu jistudja qatta' żmiem jaħdem fir-riċerka mal-Banque de France, ir-Reichsbank u fil Federal Reserve. Il-famuż ekonomista Keynes għenu jsib xogħol ma' ditta bankarja meta wasal l-Ingilterra. Kien ta' spiss jikteb lill-Istitut Ekonomiku u Riċerka. Bejn l-1934 u l-1940 mar jgħallem fil- University College f'Londra u f'Balliol College fil-belt ta' Oxford. Flimkien ma' oħrajn, waqqaf id-Dipartiment tal-Istatistika fejn għalliema u letturi li kienu jitilqu minn pajjiżi tal-Lvant u jsibu kenn l-Ingilterra, setgħu jkomplu bix-xogħol ta' riċerka li kienu bdew f'pajjiżhom. Balogh konsulent u ministru Il-Professur Thomas Balogh ma ħadimx biss fl-Ingilterra, imma bejn is-sena 1957 u s-sena 1959 kien konsulent tal-Food and Agriculture Organization, waħda mill-fergħat tan-Nazzjonijiet Uniti. Kien imfittex minn diversi gvernijiet tat-Tielet Dinja biex jagħti l-pariri tiegħu u jgħinhom ifasslu pjan ekonomiku li jkun jaqbel għal pajjiżhom. Huwa kien meqjus bħala espert fil-qasam tal-ekonomija u magħruf għall-kitba tiegħu f'dan is-suġġett. Fil-ktieb The Economics of Poverty huwa jidħol fil-fond tar-riċerka dwar il-problemi ekonomiċi fil-pajjiżi kolonjali li kienu għadhom qegħdin jiżviluppaw. Balogh kien midħla sew tal-Partit Laburista Ingliż, tant li l-Prim Ministru Harold Wilson ħatru konsulent għall-Kabinett. Wilson kien tant jafda fih li saħansitra tah il-kariga ta' Ministru għall-Enerġija fil-Gvern Laburista tas-snin 1975/76. Fis-sena 1970 Balogh ġie elett President tal- Fabian Society u, sena qabel, il-Gvern tah siġġu fil-House of Lords. Kien personaġġ magħruf, ta' żaqqu f'fommu, kien kritiku għat-teoriji ta' Marx u kellu xi jgħid ma' Maynard Keynes, ekonomista u professur ta' fama Ingliża, dwar il-ftehim ta' Bretton Woods. Mhux l-ewwel darba li xi ekonomisti u nies fil-politika ma qablux miegħu. Kien bniedem kontroversjali tant li Andrew Graham, kollega tiegħu fl-uffiċċju tal-Prim Ministru f'Downing Street, kien iddeskrivieh bħala intelliġenti, ekonomista brillanti, imma kultant eċċentriku u stramb. It-twemmin ta' Thomas Balogh Huwa kien bassar il-waqgħa tas-swieq fil-kriżi tal-bidu tas-snin tletin, meta mijiet ta' kumpaniji u azjendi fallew. Kien jgħid li s-sistema edukattiva li fasslu l-Ingliżi u l-Franċiżi, għall- ekskolonji tagħhom, kienet maħluqa għan-nies privileġġjati, u l-ħaddiema ftit li xejn kellhom l-opportunità li jaslu f'livell ta' studju akkademiku għoli. Kien jemmen li, għalkemm kien pajjiż li jħaddan il-prinċipju tal-free market, xorta waħda kien jista' jadotta metodi ta' kontroll moderat fis-sistema ekonomika. Kien jgħid li n-nies li jaħdmu fiċ-Ċivil għandhom ikunu aktar professjonali fix-xogħol tagħhom, u l-gvernijiet għandhom joffru taħriġ għal aktar persuni biex il-pajjiż ikollu esperti fl-ekonomija. Huwa kien jisħaq li n-nies għandhom ikollhom il-mezzi meħtieġa biex jgħixu ħajja aħjar, għalhekk għandu jkun hemm kontroll fis-swieq finanzjarji sabiex ma jkunux il-kawża li jġibu inkwiet u tbatija fil-pajjżi tad-dinja. Meta Balogh kien għadu żagħżugħ kien ammiratur ta' Milkos Horthy – ammiral u politiku prominenti, konservattiv għall-aħħar u kap tal-Gvern tal-Ungerija bejn is-snin tal-ewwel u t-tieni gwerra. Kien fl-erbgħinijiet li Balogh sar soċjalist. Kultant kien radikali fi ħsibijietu u kien jirrabja meta jara n-nies ittrattati ħażin, u jsofru l-faqar minħabba l-ineffiċjenza u l-burokrazija min-nies taċ-Ċivil. Il-pjan ta' Balogh għal Malta Bil-pjan ta' Balogh, f'Malta kien qiegħed jinħoloq il-bidu tal-Welfare State. Mintoff kien qiegħed iħares lejn stat modern. Kellhom jittieħdu miżuri biex il-poplu jkollu servizzi soċjali adegwati u għajnuna waqt il-qgħad u l-mard. Il-pajjiż kellu bżonn jibni toroq ġodda u Balogh irrakkomanda li Malta jkollha qasam industrijali fil-Marsa; nies barranin jiġu mħajra jżuru pajjiżna u b'hekk jikber it-turiżmu; jiġu introdotti metodi ġodda fl-agrikultura u jibda t-tħaffir għaż-żejt; il-Port il-Kbir jiġi mmodernizzat u jinbnew imħażen kbar għall-merkanzija; il-Gvern jagħmel minn kollox biex il-provista tal-ilma tiżdied u jiġu mistiedna investituri barranin biex jiftħu negozji u azjendi f'Malta. Fil-Parlament Ingliż kien sar dibattitu dwar ir-rapport ta' Balogh u Seers li kien jgħid ċar u tond li l-ekonomija ta' Malta kienet tiddependi ħafna mit-Tarzna, għalhekk il-Gvern Ingliż kellu jagħmel tajjeb għax-xogħol ta' rikostruzzjoni li kien meħtieġ li jsir fil-Port il-Kbir biex ikun hawn faċilitajiet għat-tiswija tal-vapuri merkantili. Wara kollox, is-Servizzi Ingliżi jiġu mitluba jordnaw xogħlijiet f'pajjiżna u jiġu tankers jissewwew fit-Tarzna ta' Malta. Kellu rispett lejn mexxejja ta' ħila li kienu jaħdmu bis-sħiħ u b'determinazzjoni biex in-nies jgħixu f'dinja aħjar. Waqt li kien jgħix f'Balliol College, kellu tliet ritratti fuq l-ixkaffa tal-fuklar taċ-ċumnija: ta' Lord Lindsay, ir-Rettur tal-Kulleġġ; ta' Binay. R. Sen, id-Direttut Ġenerali tal-Food and Agriculture Organization u ta' Dom Mintoff, Prim Ministru ta' Malta. Dawn mhux biss kienu ħassieba, imma wettqu fil-prattika riformi għall-ġid tal-komunità u għal pajjiżhom. Lord Balogh miet f'Londra fl-1985, fl-età ta' 79 sena.